Komisjoni määrus (EÜ) nr 1889/2002,

23. oktoober 2002,

millega rakendatakse nõukogu määrust (EÜ) nr 448/98, millega täiendatakse ja muudetakse määrust (EÜ) nr 2223/96 Euroopa rahvamajanduse ja regionaalse arvepidamise süsteemi (ESA) raames kaudselt mõõdetavate finantsvahendusteenuste (FISIM) jaotamise osas

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 16. veebruari 1998. aasta määrust (EÜ) nr 448/98, millega täiendatakse ja muudetakse määrust (EÜ) nr 2223/96 Euroopa rahvamajanduse ja regionaalse arvepidamise süsteemi (ESA) raames kaudselt mõõdetavate finantsvahendusteenuste (FISIM) jaotamise osas, [1] eriti selle artikli 5 lõiget 3,

ning arvestades järgmist:

(1) Ühenduses kasutatavat Euroopa rahvamajanduse ja regionaalse arvepidamise süsteemi (ESA 95) käsitlev nõukogu 25. juuni 1996. aasta määrus (EÜ) nr 2223/96, [2] viimati muudetud Euroopa Parlamendi ja nõukogu määrusega (EÜ) nr 359/2002, [3] sisaldab ühiseid standardeid, määratlusi, liigitusi ja arvepidamiseeskirju liikmesriikide kontode koostamiseks, et rahuldada ühenduse statistikavajadusi ja saada liikmesriikide vahel võrreldavaid tulemusi.

(2) Määruse (EÜ) nr 448/98 I lisaga muudeti määruse (EÜ) nr 2223/96 A lisa, et lisada ESA 95 meetoditele kaudselt mõõdetavate finantsvahendusteenuste jaotamise põhimõte ja kehtestada kaudselt mõõdetavate finantsvahendusteenuste jaotamise katsemeetodid, mida liikmesriigid pidid katsetama aastatel 1995-2001, mis on piisavalt pikk aeg selle hindamiseks, kas selline jaotus annab usaldusväärsemaid tulemusi asjakohase majandustegevuse täpseks mõõtmiseks kui praegune jaotamatajätmine.

(3) Määruse (EÜ) nr 448/98 artikli 5 lõike 1 kohaselt esitas komisjon 21. juunil 2002 Euroopa Parlamendile ja nõukogule lõpparuande, mis sisaldab kaudselt mõõdetavate finantsvahendusteenuste jaotamise ja arvutamise katsemeetodite tulemuste kvalitatiivset ja kvantitatiivset analüüsi. Lõpparuande järelduse kohaselt olid katseperioodi jooksul saadud tulemused positiivsed, sest üldiselt leitakse, et kaudselt mõõdetavate finantsvahendusteenuste jaotamine aitab märkimisväärselt täiustada ESA 95 meetodeid ja täpsemalt võrrelda Euroopa Liidu siseseid sisemajanduse kogutoodangu (SKT) tasemeid.

(4) Kuna katseperioodi jooksul saadud tulemuste usaldusväärsuse hindamist käsitleva lõpparuande järeldused on positiivsed, tuleb kaudselt mõõdetavate finantsvahendusteenuste jaotamise meetod vastu võtta enne 31. detsembrit 2002 määruse (EÜ) nr 448/98 artikli 5 lõike 3 kohaselt.

(5) Euroopa Parlamendile ja nõukogule esitatud lõpparuandes pidas komisjon otstarbekaks anda liikmesriikidele veel kaks aastat täienduste tegemiseks allikatesse ja meetoditesse, mida kasutatakse kaudselt mõõdetavate finantsvahendusteenuste jaotuses.

(6) Nõukogu otsusega 91/115/EMÜ [4] (muudetud otsusega 96/174/EÜ [5]) loodud monetaar-, finants- ja maksebilansistatistika komiteega on konsulteeritud.

(7) Käesolevas määruses sätestatud meetmed on kooskõlas statistikaprogrammi komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Liikmesriigid teevad nõukogu määruse (EÜ) nr 448/98 III lisas üksikasjalikult kirjeldatud meetodite kohaselt järgmised arvutused ja jaotused:

a) kaudselt mõõdetavate finantsvahendusteenuste arvutamine ja jaotamine kasutajasektorite vahel, kasutades kontrollmäärana nõukogu määruse (EÜ) nr 448/98 III lisa lõike 1 punktis b määratletud "meetodit 1";

b) imporditud ja eksporditud kaudselt mõõdetavate finantsvahendusteenuste (sealhulgas residendist finantsvahendajate ja mitteresidendist finantsvahendajate vahelised kaudselt mõõdetavad finantsvahendusteenused) arvutamine ja jaotamine, kasutades kontrollmäärana nõukogu määruse (EÜ) nr 448/98 III lisa lõike 1 punktis b osutatud "välist" kontrollmäära;

c) kaudselt mõõdetavate finantsvahendusteenuste jaotamine kasutavate tööstusharude vahel, lähtudes iga tööstusharu laenude ja hoiuste kogumist või kui see teave ei ole kättesaadav, iga tööstusharu toodangust;

d) kaudselt mõõdetavate finantsvahendusteenuste arvutamine püsivhindades nõukogu määruse (EÜ) nr 448/98 III lisa punktis 3 esitatud valemi kohaselt.

2. Liikmesriigid edastavad komisjonile käesoleva artikli kohaselt tehtud arvutuste tulemused osana määruse (EÜ) nr 2223/96 artiklis 3 nimetatud tabelitest (Rahvamajanduse arvepidamise andmete edastusprogramm), sealhulgas tagasiulatuvad arvutused alates 1995. aastast.

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. jaanuarist 2005.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. oktoober 2002

Komisjoni nimel

komisjoni liige

Pedro Solbes Mira

[1] EÜT L 58, 27.2.1998, lk 1.

[2] EÜT L 310, 30.11.1996, lk 1.

[3] EÜT L 58, 28.2.2002, lk 1.

[4] EÜT L 59, 6.3.1991, lk 19.

[5] EÜT L 51, 1.3.1996, lk 48.

--------------------------------------------------